ÅRSREGNSKAB: I SønderjyskE spiller de fodbold, ishockey og håndbold, men de er efterhånden også blevet ret skrappe med lommeregneren.

Onsdag morgen præsenterer Sønderjysk Elitesport A/S årsregnskabet for 2016/2017-sæsonen, og det vil for syvende år i træk være med sorte tal på bundlinjen.

De præcise tal bliver først offentliggjort i en pressemeddelelse onsdag morgen, men SønderjyskE-direktør Klaus Rasmussen vil godt løfte sløret for de overordnede linjer i regnskabet.

- Vi er stolte af, at vi for syvende år i træk leverer et overskud på driften, og jeg kan foreløbig sige så meget, at det er alle fire hold, der leverer til det positive resultat, siger Klaus Rasmussen og henviser dermed til superligaholdet i fodbold, ishockeyholdet og de to håndboldhold i Sønderborg og Aabenraa.